**云何名為九種心住？  
申二、釋3　酉一、明體相2　戌一、略標  
謂有苾芻，令心內住、等住、安住、近住、調順、寂靜、最極寂靜、專注一趣，及以等持，如是名為九種心住。  
戌二、別顯9　亥一、內住  
云何內住？謂從外一切所緣境界攝錄其心，繫在於內，令不散亂。此則最初繫縛其心，令住於內，不外散亂，故名內住。  
《披》從外一切所緣境界等者：色聲香味觸處，名外一切所緣境界。念增上力防護其心，不令趣入、流散、馳騁彼彼境中，是名攝錄其心。  
亥二、等住  
云何等住？謂即最初所繫縛心，其性麤動，未能令其等住、遍住故。****《披》未能令其等住遍住故者：若心不能安住平等捨位，名未等住。若於所緣不能遍攝令住，名未遍住。  
次即於此所緣境界，以相續方便、澄淨方便，挫令微細，遍攝令住，故名等住。  
《披》以相續方便澄淨方便者：謂由無間、殷重加行，令心相續住一所緣，是名相續方便。止息諸惡尋思及隨煩惱，由是因緣令心清淨，是名澄淨方便。  
亥三、安住  
云何安住？謂若此心雖復如是內住、等住，然由失念於外散亂，復還攝錄安置內境，故名安住。  
亥四、近住  
云何近住？謂彼先應如是如是親近念住，由此念故，數數作意內住其心，不令此心遠住於外，故名近住。****《披》謂彼先應如是如是親近念住者：如前已說，為守護念、為於境無染、為安住所緣，名為念住，乃至廣說由此三相，善住其念，故名念住。（**[**陵本二十八卷十七頁2383**](mk:@MSITStore:C:\Users\Wonderful%20Wang\Desktop\瑜伽師地論講記-常柏法師.chm::/28.htm#25220:23809)**）今說如是如是親近念住，義應準知。言親近者，謂於此中，由正修習聞所成慧，故名親近。又由修習了相作意，故名親近。如攝事分說。（**[**陵本八十六卷十七頁6536**](mk:@MSITStore:C:\Users\Wonderful%20Wang\Desktop\瑜伽師地論講記-常柏法師.chm::/86.htm#25220:66037)**）  
亥五、調順2　天一、徵  
云何調順？  
天二、釋2　地一、舉十相  
謂種種相令心散亂，所謂色、聲、香、味、觸相，及貪、瞋、癡、男、女等相，故彼先應取彼諸相為過患想。  
地二、顯調順  
由如是想增上力故，於彼諸相折挫其心，不令流散，故名調順。  
《披》謂種種相令心散亂等者：此中色、聲、香、味、觸、貪、瞋、癡、男、女，說名色等十相。於如是事心起思惟，作用遽務，由是說言令心散亂。  
亥六、寂靜2　天一、徵****云何寂靜？  
天二、釋2　地一、舉尋蓋  
謂有種種欲恚害等諸惡尋思，貪欲蓋等諸隨煩惱，令心擾動，故彼先應取彼諸法為過患想。  
地二、顯止息  
由如是想增上力故，於諸尋思及隨煩惱，止息其心，不令流散，故名寂靜。  
亥七、最極寂靜  
云何名為最極寂靜？謂失念故，即彼二種暫現行時，隨所生起諸惡尋思及隨煩惱，能不忍受，尋即斷滅、除遣、變吐，是故名為最極寂靜。  
《披》即彼二種暫現行時者：謂諸尋思及隨煩惱，名彼二種應知。  
亥八、專注一趣  
云何名為專注一趣？謂有加行、有功用，無闕無間三摩地相續而住，是故名為專注一趣。****亥九、等持  
云何等持？謂數修、數習、數多修習為因緣故，得無加行、無功用任運轉道。由是因緣，不由加行、不由功用，心三摩地任運相續，無散亂轉，故名等持。  
酉二、配六力3　戌一、標  
當知此中，由六種力，方能成辦九種心住。  
戌二、列  
一、聽聞力，二、思惟力，三、憶念力，四、正知力，五、精進力，六、串習力。  
戌三、配5　亥一、由聞思力  
初由聽聞、思惟二力，數聞數思增上力故，最初令心於內境住，及即於此相續方便、澄淨方便，等遍安住。  
亥二、由憶念力****如是於內繫縛心已，由憶念力，數數作意攝錄其心，令不散亂，安住、近住。  
亥三、由正知力  
從此已後，由正知力調息其心，於其諸相、諸惡尋思、諸隨煩惱，不令流散，調順、寂靜。  
亥四、由精進力  
由精進力，設彼二種暫現行時，能不忍受，尋即斷滅、除遣、變吐，最極寂靜、專注一趣。  
亥五、由串習力  
由串習力，等持成滿。  
酉三、辨作意2　戌一、配九心住3　亥一、標****即於如是九種心住，當知復有四種作意。  
亥二、列  
一、力勵運轉作意，二、有間闕運轉作意，三、無間闕運轉作意，四、無功用運轉作意。****《披》當知復有四種作意等者：三摩呬多地說：力勵運轉作意皆所不攝。有間、有功用運轉作意，乃至攝樂作意所攝。自然運轉作意，加行究竟及此果二作意攝。（**[**陵本十一卷十九頁932**](mk:@MSITStore:C:\Users\Wonderful%20Wang\Desktop\瑜伽師地論講記-常柏法師.chm::/11.htm#25263:9129)**）由是當知，九種心住通說未得作意及已得作意諸相差別。  
亥三、配  
於內住、等住中，有力勵運轉作意；於安住、近住、調順、寂靜、最極寂靜中，有有間闕運轉作意；於專注一趣中，有無間闕運轉作意；於等持中，有無功用運轉作意。  
戌二、顯通二品2　亥一、奢摩他品  
當知如是四種作意，於九種心住中，是奢摩他品。  
亥二、毗鉢舍那品****又即如是獲得內心奢摩他者，於毗鉢舍那勤修習時，復即由是四種作意，方能修習毗鉢舍那，故此亦是毗鉢舍那品。**