**何等名為七種作意？  
巳三、列  
謂了相作意、勝解作意、遠離作意、攝樂作意、觀察作意、加行究竟作意、加行究竟果作意。  
巳四、釋2　午一、別辨相7　未一、了相作意3　申一、徵  
云何名為了相作意？  
申二、釋2　酉一、總標  
謂若作意，能正覺了欲界麤相，初靜慮靜相。  
酉二、別辨2　戌一、覺了欲界麤相4　亥一、徵起  
云何覺了欲界麤相？  
亥二、標列****謂正尋思欲界六事。何等為六？一、義，二、事，三、相，四、品，五、時，六、理。  
亥三、隨釋6　天一、義2　地一、徵  
云何尋思諸欲麤義？  
地二、釋  
謂正尋思：如是諸欲有多過患、有多損惱、有多疫癘、有多災害。於諸欲中多過患義，廣說乃至多災害義，是名麤義。  
《披》如是諸欲有多過患等者：如下自說，習近諸欲有五過患，是名有多過患。愁歎憂苦種種熱惱所依處故，是名有多損惱。無量疾病所依處故，是名有多疫癘。老病死苦所依處故，是名有多災害。  
天二、事2　地一、徵  
云何尋思諸欲麤事？  
地二、釋****謂正尋思：於諸欲中有內貪欲，於諸欲中有外貪欲。  
《披》於諸欲中有內貪欲等者：內自體貪，名內貪欲。外境界貪，名外貪欲。  
天三、相2　地一、自相3　玄一、徵  
云何尋思諸欲自相？  
玄二、釋2　黃一、標二種  
謂正尋思：此為煩惱欲，此為事欲。  
黃二、廣差別2　宇一、事欲攝  
此復三種。謂順樂受處、順苦受處、順不苦不樂受處。  
《披》此復三種等者：此說事欲三種差別。謂彼事欲或順樂受、或順苦受、或順不苦不樂受。如是極惡諸受之所隨逐，故得處名。  
宇二、煩惱欲攝  
順樂受處是貪欲依處，是想、心倒依處；順苦受處是瞋恚依處，是忿、恨依處；順不苦不樂受處是愚癡依處，是覆、惱、誑、諂、無慚、無愧依處，是見倒依處。****玄三、結  
即正尋思：如是諸欲，極惡諸受之所隨逐，極惡煩惱之所隨逐。是名尋思諸欲自相。  
地二、共相3　玄一、徵  
云何尋思諸欲共相？  
玄二、釋2　黃一、苦  
謂正尋思：此一切欲，生苦、老苦，廣說乃至求不得苦等所隨逐、等所隨縛。  
黃二、無常  
諸受欲者，於圓滿欲驅迫而轉，亦未解脫生等法故，雖彼諸欲勝妙圓滿，而暫時有。  
玄三、結  
是名尋思諸欲共相。****天四、品3　地一、徵  
云何尋思諸欲麤品？  
地二、釋2　玄一、標黑品  
謂正尋思：如是諸欲，皆墮黑品。  
玄二、釋差別5　黃一、舉譬喻  
猶如枯骨，如凝血肉，如草炬火，如一分炭火，如大毒蛇，如夢所見，如假借得諸莊嚴具，如樹端果。  
《披》猶如枯骨等者：此中廣引一切世間共成譬喻，顯示諸欲八種過患。思所成地說：又彼諸欲如枯骨故，令無飽滿；如段肉故，眾多共有；猶如草炬，正起現前極燒惱故，非法因緣；如大火坑，生渴愛故，增長貪愛；如蟒毒故，賢聖遠離；如夢見故，速趣壞滅；猶如假借莊嚴具故，仗託眾緣；猶如樹端爛熟果故，危亡放逸所依之地。（**[**陵本十七卷四頁1465**](mk:@MSITStore:C:\Users\Wonderful%20Wang\Desktop\瑜伽師地論講記-常柏法師.chm::/17.htm#26939:14326)**）此中引喻，名少分別，然義無異。如是顯示諸欲過患深重應知。****黃二、攝諸苦  
追求諸欲諸有情類，於諸欲中，受追求所作苦，受防護所作苦，受親愛失壞所作苦，受無厭足所作苦，受不自在所作苦，受惡行所作苦。如是一切如前應知。  
《披》如是一切如前應知者：如前於食知量中，說有追求種類過患。此中一一，如彼廣釋應知。（**[**陵本二十三卷八頁1967**](mk:@MSITStore:C:\Users\Wonderful%20Wang\Desktop\瑜伽師地論講記-常柏法師.chm::/23.htm#26943:19385)**）  
黃三、顯過患2　宇一、五種過患2　宙一、標****如世尊說：習近諸欲有五過患。  
宙二、釋5　洪一、少滋味等  
謂彼諸欲，極少滋味，多諸苦惱、多諸過患。  
洪二、無厭足等  
又彼諸欲，於習近時，能令無厭、能令無足、能令無滿。  
洪三、佛等呵責****又彼諸欲，常為諸佛及佛弟子，賢善正行、正至善士，以無量門呵責毀訾。  
洪四、諸結增長  
又彼諸欲，於習近時，能令諸結積集增長。  
洪五、無惡不造  
又彼諸欲，於習近時，我說無有惡不善業而不作者。  
宇二、八種過患  
如是諸欲，令無厭足，多所共有，是非法行、惡行之因，增長欲愛，智者所離，速趣銷滅，依託眾緣，是諸放逸危亡之地。  
《披》如是諸欲令無厭足等者：此中顯示諸欲八種過患。現法後法，如應當知。如其次第，喻如枯骨，乃至如樹端果，如前已說。言多所共有者，謂為多人共受用故。有尋有伺地說：受用正法者，與餘慧命者不共。（**[**陵本五卷三頁325**](mk:@MSITStore:C:\Users\Wonderful%20Wang\Desktop\瑜伽師地論講記-常柏法師.chm::/05.htm#26959:3218)**）翻此當知，受用欲塵，與餘共有，是故成別。此中共義，如是應知。言是非法行、惡行之因者，由非善義，名非法行；由墮惡趣，故名惡行。****黃四、明顛倒  
無常虛偽妄事之法，猶如幻化，誑惑愚夫。  
《披》無常虛偽等者：謂彼諸欲無常似常，虛偽不實，令生顛倒，由是說言妄事之法。為顯此義，說如幻化，誑惑愚夫。以諸愚夫於彼諸欲不如實知，於長夜中恆被欺誑，深生染著，為變壞苦之所逼觸故。義如攝異門分說。（**[**陵本八十四卷一頁6352**](mk:@MSITStore:C:\Users\Wonderful%20Wang\Desktop\瑜伽師地論講記-常柏法師.chm::/84.htm#26963:63986)**）  
黃五、出魔障2　宇一、標  
若現法欲、若後法欲、若天上欲、若人中欲，一切皆是魔之所行、魔之所住。於是處所能生無量依意所起惡不善法。  
宇二、釋  
所謂貪、瞋及憤諍等，於聖弟子正修學時，能為障礙。  
地三、結****由如是等差別因緣，如是諸欲，多分墮在黑品所攝，是名尋思諸欲麤品。  
天五、時3　地一、徵  
云何尋思諸欲麤時？  
地二、釋  
謂正尋思：如是諸欲，去來今世，於常常時、於恆恆時，多諸過患、多諸損惱、多諸疫癘、多諸災害。  
地三、結  
是名尋思諸欲麤時。  
天六、理3　地一、徵  
云何尋思諸欲麤理？  
地二、釋4　玄一、觀待道理2　黃一、舉所由  
謂正尋思：如是諸欲，由大資糧、由大追求、由大劬勞，及由種種無量差別工巧業處，方能招集生起增長。****黃二、明所為  
又彼諸欲，雖善生起、雖善增長，一切多為外攝受事。謂父母、妻子、奴婢、作使、親友、眷屬。  
玄二、作用道理2　黃一、標  
或為對治自內有色麤重四大，糜飯長養，常須覆蔽、沐浴、按摩；壞斷、離散、銷滅法身，隨所生起種種苦惱。  
黃二、釋2　宇一、別列****食能對治諸饑渴苦；衣能對治諸寒熱苦，及能覆蔽可慚羞處；臥具能治諸勞睡苦，及能對治經行住苦；病緣醫藥能治病苦。****《披》或為對治自內有色麤重等者：自內所依，略由三相應遍了知。一、由自性，二、由因緣，三、由過患。由自性者，謂由有色，顯餘一切身之共相；及由麤重，顯其各別身之自相。由因緣者，謂由四大，顯示一切身共相因緣；及由糜飯長養，顯示身既生已令住因緣。由過患者，復有二種，謂無常性及與苦性。若於寒時，為治寒苦，常須覆蔽；若於熱時，為治熱苦，常須沐浴；涉路、作業有劬勞者，為治勞苦，常須按摩；當知此類，名為苦性。手塊杖等之所觸對，破壞法故；刀所觸對，斷壞法故；若終沒已，埋於地故，或火燒故，或為種種傍生諸蟲所食噉故，或即於彼為諸風日所暴燥故，皆是散壞磨滅法性；當知此類，是無常性。昔會今乖，名為離散；散已變壞，最後都盡，名為磨滅。如是種種，皆是自內色身所有差別。義如決擇分說。（**[**陵本六十七卷十二頁5349**](mk:@MSITStore:C:\Users\Wonderful%20Wang\Desktop\瑜伽師地論講記-常柏法師.chm::/67.htm#26989:53573)**）  
宇二、總顯2　宙一、料簡  
是故諸欲，唯能對治隨所生起種種苦惱，不應染著而受用之。  
宙二、喻成  
唯應正念，譬如重病所逼切人，為除病故，服雜穢藥。  
玄三、證成道理3　黃一、至教量  
又彼諸欲，有至教量，證有麤相。****黃二、現證量  
又彼諸欲，如是如是所有麤相，我亦於內現智見轉。  
黃三、比度量  
又彼諸欲，有比度量，知有麤相。  
玄四、法爾道理  
又彼諸欲，從無始來本性麤穢，成就法性、難思法性，不應思議、不應分別。  
地三、結  
是名尋思諸欲麤理。  
亥四、總結  
如是名為由六種事，覺了欲界諸欲麤相。  
戌二、了初靜慮靜相3　亥一、標  
復能覺了初靜慮中所有靜相。  
亥二、釋****謂欲界中一切麤性，於初靜慮皆無所有。由離欲界諸麤性故，初靜慮中說有靜性。  
亥三、結  
是名覺了初靜慮中所有靜相。  
申三、結2　酉一、顯名****即由如是定地作意，於欲界中了為麤相，於初靜慮了為靜相，是故名為了相作意。  
酉二、辨相  
即此作意，當言猶為聞思間雜。  
《披》即此作意當言猶為聞思間雜者：謂依教授教誡，或聽聞正法為所依止，令三摩呬多地作意現前，覺了欲界麤相及初靜慮靜相故。  
未二、勝解作意2　申一、釋相****彼既如是如理尋思，了知諸欲是其麤相，知初靜慮是其靜相；從此已後，超過聞思，唯用修行，於所緣相發起勝解，修奢摩他、毗鉢舍那。  
《披》從此已後超過聞思等者：謂於爾時，於所知事，如現領受勝解而轉。彼所知事相似影像顯現，名所緣相。解深密說：修所成慧，亦依於文、亦不依文，亦如其說、亦不如說，能善意趣，所知事同分三摩地所行影像現前，極順解脫，已能領受成解脫義。（解深密經三卷十一頁）此說超過聞思，唯用修行，義應準釋。  
申二、結名  
既修習已，如所尋思麤相、靜相，數起勝解，如是名為勝解作意。  
未三、遠離作意2　申一、出體  
即此勝解善修、善習、善多修習為因緣故，最初生起斷煩惱道。即所生起斷煩惱道俱行作意，此中說名遠離作意。  
申二、釋名  
由能最初斷於欲界先所應斷諸煩惱故，及能除遣彼煩惱品麤重性故。****《披》由能最初斷於欲界先所應斷諸煩惱故等者：謂欲、恚、害所有尋伺，是名欲界先所應斷煩惱。憂根現行，染汙相應，名煩惱品麤重。  
未四、攝樂作意2　申一、釋  
從是已後，愛樂於斷、愛樂遠離，於諸斷中見勝功德，觸證少分遠離喜樂。於時時間，欣樂作意，而深慶悅；於時時間，厭離作意，而深厭患。為欲除遣惛沈睡眠、掉舉等故。  
申二、結  
如是名為攝樂作意。  
《披》為欲除遣惛沈睡眠掉舉等故者：由欣樂作意，除遣惛沈睡眠。由厭離作意，除遣掉舉惡作。如是別配，其義應知。  
未五、觀察作意2　申一、釋2　酉一、觀察2　戌一、思惟靜相  
彼由如是樂斷、樂修，正修加行，善品任持，欲界所繫諸煩惱纏若行、若住不復現行。****《披》彼由如是樂斷樂修者：此中樂斷，謂於煩惱。樂修，謂於遠離。  
便作是念：我今為有於諸欲中貪欲煩惱不覺知耶？為無有耶？為審觀察如是事故，隨於一種可愛淨相作意思惟。  
戌二、起染汙心  
由未永斷諸隨眠故，思惟如是淨妙相時，便復發起隨習近心、趣習近心、臨習近心，不能住捨，不能厭毀、制伏、違逆。  
《披》便復發起隨習近心等者：隨謂隨順，趣謂趣向，臨謂臨入。如是次第，習近諸欲，是故其心不能等住於捨。即由如是隨習近心、趣習近心、臨習近心，如次說言不能厭毀、不能制伏、不能違逆。  
酉二、正知  
彼作是念：我於諸欲猶未解脫，其心猶未正得解脫，我心仍為諸行制伏，如水被持，未為法性之所制伏。我今復應為欲永斷餘隨眠故，心勤安住樂斷、樂修。****申二、結  
如是名為觀察作意。  
未六、加行究竟作意2　申一、辨相****從此倍更樂斷、樂修，修奢摩他、毗鉢舍那，鄭重觀察，修習對治，時時觀察先所已斷。由是因緣，從欲界繫一切煩惱，心得離繫。此由暫時伏斷方便，非是畢竟永害種子。  
申二、結名  
當於爾時，初靜慮地前加行道已得究竟，一切煩惱對治作意已得生起，是名加行究竟作意。  
未七、加行究竟果作意****從此無間，由是因緣，證入根本初靜慮定。即此根本初靜慮定俱行作意，名加行究竟果作意。  
午二、總配屬3　未一、辨喜樂3　申一、微薄位****又於遠離、攝樂作意現在轉時，能適悅身離生喜樂，於時時間，微薄現前。  
申二、增廣位  
加行究竟作意轉時，即彼喜樂轉復增廣，於時時間，深重現前。  
申三、遍滿位2　酉一、配作意  
加行究竟果作意轉時，離生喜樂遍諸身分，無不充滿，無有間隙。  
酉二、證離欲  
彼於爾時，遠離諸欲，遠離一切惡不善法，有尋有伺，離生喜樂。****《披》遠離諸欲等者：顯揚論說：離欲者，謂或緣離欲界欲增上教法，或緣彼教授為境界已，斷欲界煩惱雜染。離惡不善法者，謂斷欲界業雜染法。能墮惡趣，故名為惡；能障於善，故名不善。尋者，謂能對治二種雜染出離尋、無恚尋、無害尋。伺者，謂能對治二種雜染出離伺、無恚伺、無害伺。離者，謂由修習對治，斷所治障所得轉依。生者，謂從此所生。喜者，謂已轉依者，依於轉識，心悅、心勇、心適、心調，安適受，受所攝。樂者，謂已轉依者，依阿賴耶識，能攝所依，令身怡悅，安適受，受所攝。初者，謂次第定中，此數最先故。靜慮者，謂已斷欲界雜染之法，尋、伺、喜、樂所依，依於轉依，心住一境性。具足者，謂修習圓滿。住者，謂於入、住、出，隨意自在。（顯揚論二卷五頁）又於下文一一自釋，皆應了知。言於初靜慮圓滿五支者，如前三摩呬多地說：於初靜慮具足五支。一、尋，二、伺，三、喜，四、樂，五、心一境性。（**[**陵本十一卷八頁871**](mk:@MSITStore:C:\Users\Wonderful%20Wang\Desktop\瑜伽師地論講記-常柏法師.chm::/11.htm#27065:8517)**）  
於初靜慮圓滿五支具足安住，名住欲界對治修果，名隨證得離欲界欲。  
未二、辨彼業7　申一、了相作意攝****又了相作意，於所應斷能正了知，於所應得能正了知。為斷應斷，為得應得，心生希願。  
申二、勝解作意攝  
勝解作意，為斷為得，正發加行。****申三、遠離作意攝  
遠離作意，能捨所有上品煩惱。  
申四、攝樂作意攝  
攝樂作意，能捨所有中品煩惱。  
申五、觀察作意攝  
觀察作意，能於所得離增上慢，安住其心。  
申六、加行究竟作意攝  
加行究竟作意，能捨所有下品煩惱。  
申七、加行究竟果作意攝  
加行究竟果作意，能正領受彼諸作意善修習果。**

**如初靜慮定有七種作意，如是第二、第三、第四靜慮定，及空無邊處、識無邊處、無所有處、非想非非想處定，當知各有七種作意。  
巳二、別顯2　午一、舉第二靜慮2　未一、辨初作意2　申一、總標  
若於有尋有伺初靜慮地覺了麤相，於無尋無伺第二靜慮地覺了靜相，為欲證入第二靜慮，應知是名了相作意。  
申二、別辨2　酉一、覺了麤相3　戌一、標  
謂已證入初靜慮定，已得初靜慮者，於諸尋伺觀為麤性。  
戌二、釋6　亥一、義攝2　天一、尋****能正了知：若在定地，於緣最初率爾而起怱務行境，麤意言性，是名為尋。  
天二、伺  
即於彼緣隨彼而起、隨彼而行徐歷行境，細意言性，是名為伺。  
《披》能正了知若在定地至是名為伺者：此即尋思六事中，尋思義攝。能正了知：如是如是義，名尋伺故。****亥二、事攝2　天一、唯內  
又正了知：如是尋伺是心法性，心生時生，共有、相應、同一緣轉。  
天二、由外  
又正了知：如是尋伺依內而生，外處所攝。  
《披》又正了知至外處所攝者：此即尋思事攝。能正了知：尋伺體性，或名為內，或名內外故。  
亥三、時攝  
又正了知：如是一切過去、未來、現在所攝。  
《披》又正了知如是一切過去未來現在所攝者：此即尋思時攝。  
亥四、相攝  
從因而生，從緣而生。或增或減，不久安住，暫時而有，率爾現前，令心躁擾、令心散動，不靜行轉。****《披》從因而生至不靜行轉者：此即尋思相攝。能正了知：尋伺行相，令心躁擾、令心散動，不寂靜故。  
亥五、品攝  
求上地時，苦住隨逐，是故皆是黑品所攝。隨逐諸欲，離生喜樂，少分勝利。  
《披》求上地時至少分勝利者：此即尋思品攝。能正了知：尋伺二法隨逐諸欲，離生喜樂，雖有少分勝利，然求上地時，苦住隨逐，是故皆是黑品所攝。  
亥六、理攝  
隨所在地，自性能令有如是相。於常常時、於恆恆時，有尋有伺心行所緣躁擾而轉，不得寂靜。  
《披》隨所在地至不得寂靜者：此即尋思理攝。能正了知：尋伺法性，躁擾而轉為其相故。  
戌三、結  
以如是等種種行相，於諸尋伺覺了麤相。  
酉二、覺了靜相****又正了知：第二靜慮無尋無伺，如是一切所說麤相皆無所有。是故宣說第二靜慮有其靜相，彼諸麤相皆遠離故。  
未二、例餘作意  
為欲證入第二靜慮，隨其所應，其餘作意，如前應知。  
《披》隨其所應其餘作意如前應知者：前說覺了尋伺麤相，及與第二靜慮靜相，唯是了相作意所攝。勝解作意乃至加行究竟果作意，說名為餘。於此定地一一皆有，隨其所應，如前應知。  
午二、例上諸定  
如是乃至為欲證入非想非非想處定，於地地中，隨其所應，當知皆有七種作意**。